**Színjátszó alkotókör**

**2022/23-as tanév**

*A színjátszó kört Zsurzs Katalin színésznő és drámapedagógus és Csicskár Dávid rendező vezetik.*

*Helyszín: Kiscelli épület*

Célok:

A színjátszó szakkör célja, hogy a 7-8-9. évfolyamon jó hangulatú műhelymunka keretében biztosítsa a színjátszó technikák alapjainak elsajátítását, a szerephelyzetek megértését és beépítését, továbbá teret adjon az ezzel kapcsolatos kreativitás-és személyiségfejlődésnek. A diákok a csapatmunka és az együttlét élményén keresztül kapcsolódhatnak egymáshoz és önmagukhoz, a valósághoz - úgy, mint társadalmi problémákhoz - és nyerhetnek betekintést a társulati lét és az alkotás élményébe. A szakkör lehetőséget biztosít, hogy a résztvevők egy konkrét színdarab elkészítése közben a színház-csinálás különböző részterületeivel is megismerkedhessenek: zene, tánc, díszlet, jelmez, irodalom és dramaturgia.

A színjátszó kör strukturális felépítése:

A műhelymunka közös ismerkedéssel és a színpadi helyzetgyakorlatokkal, szabályjátékokkal, improvizációs gyakorlatokkal, életjátékokkal kezdődik, amiknek során a diákok megismerik a helyzetet, egymást, és önmagukat. Miután a csoport képes a felszabadult játékra, közösen kiválasztjuk, vagy közös élményanyagból megírjuk a készülő darabot, azt a csoportra alkalmazzuk és megkezdődnek a próbák. A cél, hogy a darabot a Tavaszi Fesztiválon bemutassuk.

Javasolt óraszám: heti 1x3 tanóra.